
Η Κοινο_Τοπία διοργάνωσε βραδιά Λατινοαμερικανικής κουλτούρας 
για τη στήριξη των προσφυγικών δομών του Ανατολικού Αιγαίου
Με μεγάλη επιτυχία πραγματοποιήθηκε την περασμένη Τετάρτη 16 Ιανουαρίου η εκδήλωση της Εταιρείας Κοινωνικής Δράσης και Πολιτισμού Κοινο_Τοπία www.koinotopia.gr που ήταν αφιερωμένη στην ποίηση της Λατινικής Αμερικής. Η αίθουσα του Πολυχώρου «Μηχανουργείο», που φιλοξένησε την εκδήλωση, γέμισε από φίλους της λατινοαμερικανικής κουλτούρας και λογοτεχνίας, οι οποίοι, μετά τη σύντομη αλλά μεστή και περιεκτική εισαγωγή της φιλολόγου Χριστίνας Διπλάρη, απόλαυσαν την απαγγελία ποιημάτων των Πάμπλο Νερούδα, Πέδρο Λάστρα και Γκαμπριέλα Μιστράλ από Χιλή, Οκτάβιο Παζ και Χαιμέ Γκαρσία Τέρρες από Μεξικό, Αλφονσίνα Στόρνι από Αργεντινή, Χάρολντ Αλβαράδο Τενόριο από Κολομβία, Καίσαρ Βαλλιέχο και Ραούλ Ντεούστουα από Περού, Χοσέ Λουίς Βέγκας από Πόρτο Ρίκο, Χουάν Κούνια από Ουρουγουάη, Ρουμπέν Ντάριο από Νικαράγουα, Βινίσιους Ντε Μοράες και Ονεστάλντο Ντε Πενναφόρτ από Βραζιλία, Χόρχε Δεμπράβο από Κόστα Ρίκα, Χουάν Σάντσες Πελάες από Βενεζουέλα και Χοσέ Μαρτί από Κούβα 
Η Μαίρη Σιδηρά και ο Σπύρος Κανελλάκης που απέδωσαν υπέροχα με την απαγγελία τους το ύφος και το περιεχόμενο των ποιημάτων απογείωσαν την αισθητική εμπειρία των ακροατών με τις θεατρικές πινελιές που πρόσθεσαν. 


Την εκδήλωση πλαισίωσαν οι χορευτές του συλλόγου Tanguera Tango Argentino Patras, Άκης Βούλγαρης, Στέλλα Καλαρύτη, Παναγιώτης Αποστολόπουλος, Γιώτα Σακελλαρίου, Μιχάλης Τσιρώνης, Μυρτώ Πετροπούλου  και οι χορευτές τάνγκο Αριστείδης Καλαντζής και Θάλεια Πισπιρίγκου. Οι νεαροί μουσικοί Χρήστος Καμπέρος, Γιώργος Παπαγεωργίου και Κωνσταντίνος Ντε Φιλίππις συνόδευσαν τα ζευγάρια των χορευτών με τα ακορντεόν τους ταξιδεύοντας το ακροατήριο με τις μελωδίες της La Cumparsita  και του Por una Cabeza, με την καθοδήγηση των καθηγητριών μουσικής Μαρίας Κάνιστρα και Μαρίας Τσορτανίδου.


Την επιμέλεια και το συντονισμό της εκδήλωσης είχε ο Βασίλης Σχοινάς σε συνεργασία με τον Ανδρέα Σπηλιώτη, οι  οποίοι ευχαριστούν όλους τους συντελεστές οι οποίοι εθελοντικά εργάστηκαν για να προσφέρουν στο κοινό της Πάτρας μια αισθητική εμπειρία ποιότητας.

Τα έσοδα της παράστασης θα δοθούν για τη στήριξη προσφύγων που φιλοξενούνται σε δομές του Ανατολικού Αιγαίου.
Η Λατινοαμερικάνικη ποίηση, από το Μεξικό ως τη Γη του Πυρός, αποτελεί ένα μοναδικό δημιούργημα που εκφράζει τόσο το χαρακτήρα και την ιστορία των λαών της Κεντρικής και Νότιας Αμερικής όσο και το τοπίο και κλίμα της αμερικανικής ηπείρου. Η μίξη διαφορετικών φυλών και πολιτισμών, από την Ευρώπη, την Αφρική και την Ασία αλλά και των αυτοχθόνων καθώς και οι απελευθερωτικοί και κοινωνικοί αγώνες που γέννησε η ευρωπαϊκή αποικιοκρατία σφυρηλάτησαν ένα ξεχωριστό ύφος στην ποιητική γλώσσα αυτών των λαών. 

